Kakawin Arjunawiwāha/Pupuh 21
Pupuh 21 – Wasantatilaka 

1.
a. yan bwat Niwātakawacâgul-agul pragalbha
b. krodhêrikang mangiku nīti mamet upāya
c. tan sāma bheda dhana kewala daṇḍakarma
d. göngning parākrama jugênadu kaprawīran

2. 
a. mantrinya pād ubhayaśuddhakula praśāsta 
b. Krūdhākṣa Duṣkṛta Wirakta Karālawaktra 
c. wetbet Hiraṇyakasipuh kula Kālakeya
d. manggĕh kṛtārtha ginulang halu ring raṇāngga

3. 
a. nirbhīta lāgi tinurun sura ring Sumeru 
b. mangke pwa Śakra sira sang pupusĕn tĕkāna 
c. mwang mānuṣāśraya kaniṣṭha dumeh ya māna 
d. tan sangśayan tĕka rumampasa ng indraloka

4. 
a. mangkat ta daityapati kātara mṛtyurūpa 
b. sampun pratiṣṭha sira ring ratha hīrabajra 
c. mātangga rākṣasa mangir manisih wélangnya 
d. gumrit bĕlah sahana ning pṛthiwī n inambah

5. 
a. krūrâmire sira ri kūwara ning rathâlwā 
b. dewāngganângisapu jöng salayânguḍoḍa 
c. anyat añāmarani deni panasnikang twas 
d. krodhānalâlatu-latûmĕtu ring matâbāng

6 
a. ardhâsĕsök lakunikang bala daityasangghya 
b. sangkīrṇa lakṣata rākṣasa rākṣakanya 
c. wyāghrâśwa singha hana gardabha wāhananya 
d. sarwecca ng āyudha mijil ri puhun wulunya

7. 
a. tĕngran mĕlĕk bhujagacarma tĕkê mukhanya 
b. cūḍāmaṇinya bukakuṇḍur ika pradīpta 
c. sewu wwalung puluh atiṇḍih anekawarṇa 
d. lwir wangkawângibĕki rāt dhwaja daityarāja

8. 
a. Krūdhākṣa Duṣkṛta panĕṇḍas arampak agyā 
b. sānak samāyudha sama dhwajawāhananya 
c. Sundopasundasuta śūra mahāprabhāwa 
d. salwirning endah atibhīṣaṇa bhūṣaṇanya

9. 
a. sakwehnikāng asura dānawa pangharĕpnya 
b. sangkĕp hanan gaganamārga hanan padāti 
c. tĕngran gajājina wiśāla tĕkê gaḍingnya 
d. lwīr andhakāra kumĕlab lumarap kilatnya

10. 
a. rwêkang tulak balakang ing laku sārabhūta 
b. kĕmbar sulakṣaṇa Wirakta Karālawaktra 
c. kapwâhawān asurajanma gajendrarūpa 
d. wruh ring gadāyudha paḍâmawa lori hīra

11. 
a. sök śūradānawa mahāsura pādarakṣa 
b. ākāra sārwuda jurunya dudū ng balanya 
c. tĕngranya singha sinasat kumĕlab wulunya 
d. kady âlun ing jaladhi dening angin pracaṇḍa

12. 
a. sakwehnikāng asura dānawa tan pradhāna 
b. tapwan pĕgat saka rikang kuṭa pāt lawangnya 
c. kady âcalâlaku-laku mwang alas jurangnya 
d. lwir sāgarâtula-tular gumuruh sakāmbah

13. 
a. ndātan hanâlas angadĕg paḍa bhasmibhūta 
b. āpan rĕbah tĕkapikāng anila pracaṇḍa
c. syūh dening aśwa rathacakra linūd inambah 
d. liṇḍū hudan saha gĕlap kumupak halisyus

14.
a. utpāta ning sa-Maṇimāntakarājya śīrṇa
b. guntur tikāng acala tūt kidul ing Sumeru
c. kolāhalân tinapak ing baladaityasanggha
d. swargâlilang sakahawan rinurah rinampak

Footnote

Arjunawiwāha
Kakawin Arjunawiwāha